ВОЕННИЯ ИНСТРУМЕНТ КАТО ЕЛЕМЕНТ НА НАЦИОНАЛНАТА МОЩ – ПРИНЦИПИ И ПРИЛАГАНЕ
Националните цели и интереси са основа за формиране на политики, които се реализират посредством стратегии. Какво представлява политиката? Политиката е изявление на намерение и решителност за действие, а стратегията обединява определените политически цели (какво трябва да се постигне) с начините (как да се постигне) и средствата (необходимите ресурси) за тяхното постигане. Политиката и стратегията са взаимно зависими, тъй като посочените политически цели може да бъдат постигнати само чрез прилагане на адекватна стратегия, а изпълнението на стратегията зависи от определянето на постижими цели, наличието на твърда политическа воля за действие и осигуряването на необходимите ресурси. 
Националната стратегия дефинира, гарантира изпълнението и осигурява по-нататъшното развитие на ключовите национални интереси. В същността си националните интереси са свързани най-общо с гарантирането на сигурността и просперитета на гражданите. Ефективното изпълнение на националната стратегия се постига чрез синхронизираното изпълнение на секторните стратегии. 
Ефективна стратегия – основното предназначение на стратегията е да опише начина за постигане на зададените цели. Предвид сложността на международните отношения и повишаващите се рискове за сигурността на Република България, на нейните съюзници и партньори, наличието на изпълнима и ефективна стратегия за справяне с тези предизвикателства е критично важно. Освен заложените цели, ефективната стратегия синхронизира действията на инструментите на националната мощ и необходимите ресурси за нейното прилагане с реалностите на средата на сигурност. На национално ниво това е Националната отбранителна стратегия, която определя начините и средствата за постигането на заложените в Стратегията за национална сигурност цели и приоритети на отбранителната политика. 
Инструменти на националната мощ 
Защитата на суверенитета и националните интереси е стратегическата цел на отбранителната политика на Република България. Способността за постигане на националните цели и интереси зависи от мощта, която държавата може да генерира и приложи. Националната мощ се формира от потенциала на инструментите на мощта и способността на държавното ръководство за целевата му реализация към постигане на националните интереси в условията на стратегическа надпревара.  Четирите инструмента на национална мощ са дипломатически, информационен, икономически и военен(фиг.1). Изпълнението на националните цели се постига чрез синхронизираното управление и прилагане на инструментите на мощта. 

Фигура № 1. Инструменти на националната мощ
Дипломатически инструмент – използва средствата на дипломацията в международните отношения за постигане на националните интереси. Той има влияние при формиране на общественото мнение и при вземане на решения от оправомощени национални и международни органи. Дипломатическият инструмент има важна роля за обединяване на усилията на различните субекти в конкретен съюз за оказване на влияние върху опонента или за създаване на желани условия в средата на сигурност. 
Информационен инструмент – използва се за формиране и повлияване на възприятията, нагласите, поведението и решенията на вътрешни и външни целеви групи за постигане на националните интереси. Основното средство на информационния инструмент са координирано използване на политики, процеси и действия за постигане на специфични цели. 
Икономически инструмент – развитието на икономическия потенциал е основа за сигурността, стабилността и просперитета на държавата. Той представлява способността на държавата да използва икономическите си ресурси, политики и взаимоотношения за постигане на стратегическите цели и за влияние върху международната среда или други държави. 
[bookmark: _GoBack]Военен инструмент – прилага се за защита на териториалната цялост, суверенитета и независимостта на Република България. Военният инструмент се възприема като най-директното и значимо проявление на националната мощ за защита от външни заплахи. Той се отъждествява с прилагането на военна мощ за постигане на националните цели. Военната мощ се изразява в потенциала на държавата да използва военни способности за постигане на целите на отбранителната политика. Въоръжените сили на Република България имат уникалната роля на единствената институция в държавата, която генерира и прилага военна мощ. 
Военната мощ се прилага съгласно националната законодателство, международното право и в синхрон с действията на другите инструменти на националната мощ. Въпреки че въоръжените сили разполагат с набор от способности за осъществяване на офанзивни действия основното им предназначение е да възпират агресия и при необходимост да отбраняват територията на страната. 
Развитието и поддържането на способностите на въоръжените сили за изпълнение на конституционните им задължения е основна цел и ключова компетенция на военния инструмент. При въоръжен конфликт способностите на въоръжените сили имат решаващо значение за успешно възпиране и отбрана. При криза под прага на въоръжен конфликт в контекста на стратегическата надпревара, военният инструмент може да има поддържаща/подпомагаща роля към другите инструменти на мощта. 
Принципи за прилагане на военния инструмент 
Принципите за прилагане на военния инструмент отразяват постоянната същност на войната и развитието в характеристиките на съвременните конфликти. Те информират и направляват начина, по който ефективно да се прилага военния инструмент за постигане на стратегическите цели и интереси. Изброените принципи не са правила за стриктно спазване, а селекция от основни съображения, чието прилагане изисква преценка, критично мислене и интелектуална интерпретация. Приоритетността при тяхното прилагане може да варира в зависимост от контекста. 
Политическа целесъобразност – Действията на военния инструмент трябва да са породени от ясни и постижими политически цели. Използването на военна сила е средство за осъществяване на конкретни политически цели и постигане на ясно дефинирано крайно състояние в отговор на разнородни заплахи и предизвикателства пред сигурността и отбраната на страната.
Стратегическа съгласуваност и интеграция – Съгласуваното прилагане на военния инструмент с останалите инструменти на националната мощ (дипломатически, информационен и икономически) е ключово за постигане на политическите (стратегически) цели. За да се осигури стратегическа съгласуваност, военният инструмент трябва да се използва в синхрон и с необходимата координация. Обикновено прилагането на военната мощ е пропорционално и разграничено спрямо другите инструменти на националната мощ, но с ясното разбиране, че военните действия могат да доведат до сериозни политически и стратегически ефекти (положителни и отрицателни). 
Поддържане на висок боен дух – Изходът от всички форми на надпревара или противопоставяне е пряко обвързан с налагането на собствената воля над тази на опонента. Поддържането на висок боен дух е пряко обвързано с волята за борба и постигането на победа. Високият боен дух е функция на бойната мощ и се проявява в непоколебимост, смелост, убеденост и вяра в успеха. Поддържането му се подсилва от мотивационно лидерство, увереност във въоръжението и оборудването, сплотеността на военнослужещите и подкрепата от обществото.
Готовност за офанзивни действия – Прилагане на подход за поемане на политически и военен риск за възползване от открилите се възможности за спечелване на инициативата. Той се отъждествява с решителни и изпреварващи действия за противопоставяне на потенциални заплахи. Прилагането на офанзивни действия не противоречи на преимуществено отбранителната насоченост при използването на военния инструмент.
Концентрация на ефекти - В съвременната среда за водене на военни действия е все по-трудно да се постигне желаното ниво на сигурност и защита на силите. В този случай концентрацията не е синоним на физическо струпване на сили за решително действие, а на концентрация на ефекти, създадени от разсредоточени сили. Съгласуваното, интегрирано, координирано и едновременно действие на военния инструмент ще доведе до постигане на масовост. Чрез концентрация на действия и ефекти е възможно да се повлияе на способността на противостоящия за вземане на решения чрез поставяне на множество стратегически дилеми, спечелване на инициативата и постигане на политическите целите, като същевременно се реализира максимална икономия на усилия.
Икономия на усилия - Ефективно и ефикасно прилагане на компонентите на бойната мощ води до постигане на икономия на усилията. Това е свързано с постигането на търсените ефекти, на правилното място, в точното време и при максимално използване на разполагаемите ресурси. Важна предпоставка за реализирането на този принцип е прилагането на мерки за запазване на собствените сили и принуждаване на противостоящия да развърне и използва собствените сили по максимално неефективен начин. Принципът за икономия на усилията е тясно обвързан с прецизността при определянето на целите и пряко кореспондира с начина на действие.
Сигурност – Мерките за сигурност спомагат за запазване на бойната мощ и поддържат елемента на изненада. Сигурността предполага постигане на баланс между вероятността за загуби спрямо постигането на поставените цели. Липсата на сигурност или погрешното тълкуване на принципа на сигурността води до ситуация на изненада и загуба на инициатива. В тази връзка е важно да бъде предвидена вероятността за изненада, както и съпътстващите последици. Това изисква разработването на подходящи планове за действие в извънредни ситуации.
Изненада – Създава възможност за повишаване ефективността на действията. Постига се при осъществяване на неочаквани действия чрез бързина, маневреност, скритост и въвеждане в заблуждение за собствените намерения, които водят до объркване и шок, материализиращо се чрез загуба на инициатива, сплотеност и понижение на бойния дух на противостоящия. Изненадата също зависи от сигурността.
Гъвкавост и адаптивност – Гъвкавостта е свързана със способността за бърза приспособимост в отговор на променящите се обстоятелства. Тя включва адаптивност, устойчивост и способност за бърз ментален и физически отговор, което е критично за спечелването и задържането на инициативата. Адаптивността е все по-важен аспект на гъвкавостта, тя е свързана със способностите за приспособяване към условията на средата. Професионализмът на личния състав, неговата креативност и нивото на подготовка са предпоставки за повишаване на адаптивността.
Устойчивост - Възможностите за отговор на военния инструмент са в пряка зависимост от военната устойчивост. Тя се приравнява с поддържането на готовност и капацитет на въоръжените сили за провеждане на операции в отговор на кризи от различен характер. Нейната същност се състои в наличието на достатъчна и решителна бойна мощ за постигане на националните и колективни цели по възпиране и отбрана при всякакви обстоятелства в средата на сигурност. В по-широк контекст многопластовата устойчивост включва и гражданската готовност (гражданския и търговски сектори), които са необходими на военните сили за подпомагане на развръщането им в определената зона на операцията. Друга важна роля на военната устойчивост е подпомагането на държавните институции в дейността им по подготовка за справяне с кризи и предизвикателства, за да може държавата да запази функционалните си способности.
Легитимност - Действията на военния инструмент трябва да бъдат правно и морално оправдани, за да е налице подкрепата на международната общност и обществото. Легитимността помага да се осигури устойчива политическа и обществена подкрепа.
	Съюзническа солидарност – Членството на Република България в НАТО е стратегически избор и един от основните гаранти за националната ни сигурност. Република България се стреми към утвърждаване и засилване ролята на НАТО в изпълнението на политическите и оперативните отговорности. Страната ни се стреми към задълбочаване на политическия диалог в него, към успешното участие в операции и мисии на НАТО и трансформацията на Алианса, включително чрез участие в многонационални проекти и изграждане на обща противоракетна отбрана. Активно подкрепяме политиката на НАТО на „отворени врати“, водени от убеждението, че европейската и евро-атлантическата перспектива са най-успешният инструмент за укрепване на стабилността и сигурността. Повишаването на присъствието на НАТО в Черноморския регион демонстрира съюзническа солидарност и решителност за отбрана на територията на Алианса в случай на евентуална агресия. Република България участва в реализирането на общата политика за сигурност и отбрана на Европейския съюз чрез Единна европейска система за сигурност и отбрана в рамките на НАТО.

